ભાણવડથી ત્રણ કિ.મી.ના અંતરે આવેલ સુપ્રસિદ્ધ અને ત્રણ નદીઓનો સંગમ થતો હોય, એવા ઐતિહાસિક અને પ્રવાસન ક્ષેત્ર ત્રિવેણી સંગમ ઘાટ પર પાંડો દ્વારા સ્થાપિત ઈન્દ્રેશ્વર મહાદેવ મંદિરના સાનિધ્યમાં ભાતિગળ લોકમેળાનું આયોજન કરવામાં આવ્યું હતું. શનિવારે મોડી સાંજથી શરૃ થયેલ લોકમેળામાં લોકોની ભારે ભીડ રહી હતી. શનિવારે લગભગ આખી રાત મેળામાં ખાસ કરીને શહેરીજનો મહાલ્યા હતાં, તો રવિવાર અને અમાસની વહેલી સવારથી પિતૃઓના તર્પણ માટેનું પાવન અને શ્રેષ્ઠ સ્થળ મનાતા આ ઈન્દ્રેશ્વર મહાદેવ મંદિરે શ્રાવણ માસના અંતિમ દિવસે પિતૃના મોક્ષાર્થે દૂર દૂરથી લોકો પાણી પીવડાવવા ઉમટ્યા હતાં. એક તરફ મેળાની રંગત જામી હતી તો બીજી તરફ પિતૃતર્પણ માટે પણ લોકોની ભીડ લાગી હતી.